**ΑΝΤΙΜΕΤΩΠΙΣΗ ΠΕΡΙΣΤΑΤΙΚΟΥ ΑΝΕΜΕΥΛΟΓΙΑΣ ΣΕ ΕΓΚΥΟ ΑΠΟ ΤΗΝ ΣΚΟΠΙΑ ΤΗΣ ΠΡΟΛΗΨΗΣ ΤΗΣ ΕΝΔΟΝΟΣΟΚΟΜΕΙΑΚΗΣ ΔΙΑΣΠΟΡΑΣ ΤΗΣ ΛΟΙΜΩΞΗΣ**

***Άριστος Αριστοδήμου1, Χριστόφορος Νικολαΐδης2, Άλκηστη Βίκτωρος-Χριστιάνωφ3, Γιάννης Παυλίδης3, Μαρία Χαραλάμπους3, Έλενα Λεωνίδου1***

**1 Μονάδα COVID, Γενικό Νοσοκομείο Λεμεσού**

**2 Τμήμα Ελέγχου Λοιμώξεων, Γενικό Νοσοκομείο Λεμεσού**

**3 Γυναικολογική Κλινική, Γενικό Νοσοκομείο Λεμεσού**

**Σκοπός: Στην παρούσα εργασία περιγράφεται η αντιμετώπιση ενός περιστατικού ανεμευλογιάς σε τελειόμηνη έγκυο από την σκοπιά της πρόληψης της ενδονοσοκομειακής διασποράς της νόσου.**

**Περιγραφή του περιστατικού: Πρόκειται για γυναίκα αλλοδαπή (μόνιμη κάτοικος Κύπρου), 30 ετών, έγκυο στη 40η εβδομάδα που εισήχθη μετά από αρνητικό έλεγχο για SARS-CoV-2 στη γυναικολογική κλινική για πραγματοποίηση φυσιολογικού τοκετού. Δώδεκα ώρες μετά την εισαγωγή της εμφάνισε εξάνθημα κορμού χαρακτηριστικό για την ανεμευλογιά και τέθηκε η διάγνωση της νόσου. Μέχρι εκείνη τη στιγμή νοσηλευόταν σε τετράκλινο θάλαμο. Μετά τον τοκετό το βρέφος διεκομίσθη στο παιδιατρικό νοσοκομείο αναφοράς.**

**Εκ της διενεργηθείσας ιχνηλάτισης εντοπίσθηκαν 15 εργαζόμενοι του νοσοκομείου οι οποίοι είχαν επαφή υψηλού κινδύνου με την ασθενή. Οι 10 εξ αυτών ανέφεραν είτε ιστορικό εμβολιασμού είτε παλαιότερη νόσηση από ανεμευλογιά. Οι άλλοι 5 δεν ανέφεραν ιστορικό νόσησης ή εμβολιασμού.**

**Επίσης, η επίτοκος νοσηλευόταν στον ίδιο θάλαμο με μια 27χρονή έγκυο στις 12 εβδομάδες κυήσεως, μια 67χρονή με χειρουργείο για καλοήθη γυναικολογικό όγκο και μια τρίτη γυναίκα με πρόσφατο τοκετό. Καμία από τις τρεις δεν ανέφερε ιστορικό εμβολιασμού ή παλιάς νόσησης.**

**Έγινε έλεγχος αντισωμάτων IgG και IgM για VZV σε όλους τους επίνοσους εργαζόμενους και στις δύο από τις τρείς νοσηλευόμενες. Σε όλα τα άτομα που ελέγχθηκαν διαπιστώθηκε θετικός τίτλος IgG αντισωμάτων. Η γυναίκα που είχε γεννήσει πρόσφατα δεν προσήλθε ποτέ για έλεγχο παρά τις έντονες περί του αντιθέτου συστάσεις.**

**Όλοι οι εργαζόμενοι στο νοσοκομείο μετά τα αποτελέσματα του ελέγχου αντισωμάτων επέστρεψαν στην εργασία τους, με οδηγίες όμως για κοινωνική αποστασιοποίηση και για αυτοπαρακολούθηση τόσο για ενδεχόμενη εμφάνιση πυρετού, όσο και εξανθήματος. Οδηγίες για αυτοπαρακολούθηση δόθησαν και στις 3 γυναίκες που είχαν νοσηλευθεί.**

**Συμπεράσματα: α) Θα πρέπει να υπάρχει συνεχής επαγρύπνηση και ευαισθητοποίηση του ιατρικού, αλλά και νοσηλευτικού προσωπικού για την έγκαιρη αναγνώριση νοσημάτων όπως η ανεμευλογιά.**

**β) Τα νοσηλευτικά ιδρύματα και οι τοπικές επιτροπές ελέγχου λοιμώξεων μπορούν καταρτίσουν προγράμματα ελέγχου των μη εμβολιασμένων εργαζομένων για ύπαρξη προστατευτικών αντισωμάτων για συγκεκριμένα νοσήματα που προλαμβάνονται με τον εμβολιασμό και επί μη ύπαρξης προστατευτικών αντισωμάτων να εμβολιάζονται οι εργαζόμενοι.**

**γ) Σε καιρό πανδημίας από τον SARS-CoV-2 τονίζεται η ανάγκη αυστηρής τήρησης των προστατευτικών μέτρων (π.χ. μάσκα). Η χρήση των μέτρων αυτών προστατεύει και από άλλα νοσήματα συμπεριλαμβανομένου του VZV.**

**δ) Οι επιτροπές ελέγχου λοιμώξεων πρέπει να έχουν καταρτισμένα προγράμματα δράσης για διάφορα σενάρια, όπως π.χ η ενδονοσοκομειακή διασπορά VZV.**